Zuma doen navraag oor OnteieningswetsontwerpPresident Jacob Zuma reageer op vrae in die parlement op 17 Mei 2016 Foto: Ntswe Mokoena Pres. Jacob Zuma het die speaker van die Nasionale Vergadering en die voorsitter van die Nasionale Raad van Provinsies versoek om hom te adviseer oor die proses wat gevolg die parlement gevolg het om die Onteieningswetsontwerp goed te keur. Die Onteieningswetsontwerp is in die parlement goedgekeur en na die president verwys om dit as ŉ wet te bekragtig. Die wetsontwerp maak voorsiening vir die onteiening van eiendom vir openbare belang of vir publieke doeleindes. “Pres. Zuma het verskeie petisies van individue en organisasies ontvang teen die bekragtiging van die wetsontwerp,” het dr. Bongani Ngqulunga, woordvoerder van die presidensie, in ŉ verklaring gesê. Die besware het ŉ aantal kwessies uitgewys wat die prosedure betref wat die parlement gevolg het, waaronder: – die prosedure wat die Nasionale Raad van Provinsies en sommige provinsiale wetgewers gevolg het, was teenstrydig met die Grondwet; – die Nasionale Raad van Provinsies het versuim om voldoende konsultasies met die publiek te hou voor die wetsontwerp aanvaar is; en – die wetsontwerp is nie na die Nasionale Huis van Tradisionele Leiers verwys, kragtens artikel 18(1)(a) van die Wet op Tradisionele Leierskap en Regeringsraamwerk 2003 (Wet 41 van 2003) nie. “Die president het gevolglik die parlement versoek om hom in te lig oor die proses wat gevolg is om die wetsontwerp goed te keur.”